A. Belousovová, podpredsedníčka NR SR: (2006-12-13):
vládnom návrhu zákona o európskom družstve . Vládny návrh zákona ste dostali ako tlač 118, návrh na jeho pridelenie na prerokovanie výborom máte v rozhodnutí č. 116. Prosím podpredsedu vlády a ministra spravodlivosti Slovenskej republiky pána Štefana Harabina, aby vládny návrh zákona uviedol. Š. Harabin, podpredseda vlády a minister spravodlivosti SR: Pani predsedajúca, vážené poslankyne, poslanci, predkladám na rokovanie Národnej rady návrh zákona o európskom družstve. Návrh zákona bol vypracovaný na základe plánu legislatívnych úloh vlády na rok 2006. Prijatie uvedeného právneho predpisu v širších súvislostiach predstavuje plnenie záväzkov Slovenskej republiky vyplývajúcich z jej členstva v Európskej únii a vychádza z požiadavky na harmonizáciu nášho právneho poriadku s právom Európskej únie. Návrhom zákona o európskom družstve sa vykonávajú niektoré ustanovenia a nariadenia Rady ES č. 1435/2003 z 22. júla 2003 o stanovách európskeho družstva, ktoré je ako právny akt Európskeho spoločenstva v dôsledku svojej právnej povahy priamo záväzné na území jednotlivých členských štátov vrátane Slovenskej republiky. Predmetné nariadenie sa stalo súčasťou právneho poriadku Slovenskej republiky okamihom nadobudnutia svojej účinnosti, t. j. od 18. augusta 2006. V súvislosti s predčasnými voľbami do Národnej rady sa však nepodarilo tento termín zladiť s účinnosťou návrhu zákona, a preto je potrebné, aby bol legislatívny proces k predkladanému návrhu zákona, ktorý je vykonávacím zákonom k nariadeniu č. 1435/2003 a ktorý má umožniť priamo aplikáciu predmetného nariadenia na území Slovenskej republiky ukončený čo najskôr. Predkladaný návrh zákona o európskom družstve predstavuje doplnkovú právnu normu k nariadeniu č. 1435/2003, t. j. návrh zákona neopravuje otázky priamo upravené nariadením, to by predstavovalo nadbytočnú duplicitu, ale rieši otázky, ktoré nariadenie výslovne ponecháva na národnú úpravu a zároveň zmenou a doplnením slovenskej právnej úpravy zabezpečuje súlad vnútroštátnej právnej úpravy s jednotlivými článkami nariadenia. V tejto súvislosti je potrebné zdôrazniť, že európske družstvo ako osobitná európska právna norma je regulovaná v prvom rade priamo nariadením a každá ďalšia právna regulácia je len doplňujúca, to znamená, že priamo z právnej sily nariadenia vyplýva, že niektoré ustanovenia Obchodného zákonníka aj napriek všeobecnému odkazu na Obchodný zákonník sa na európske družstvo neuplatnia, pretože nie sú zlučiteľné s režimom nariadenia. Účasť zamestnancov na riadení európskeho družstva sa má spravovať ustanoveniami smernice 2003/73ES, ktorou sa dopĺňajú stanovy európskeho družstva s ohľadom na účasť zamestnancov, pri ktorej bola lehota na transpozíciu zhodná s dátumom nadobudnutia účinnosti nariadenia. Gestorom tejto smernice je ministerstvo práce, ktoré pripravilo návrh tej časti vykonávacieho zákona, ktorá zabezpečuje transpozíciu uvedenej smernice. Európske družstvo predstavuje najmladšiu nadnárodnú právnu formu podnikania, resp. právnu formu umožňujúcu výkon podnikateľskej činnosti v právnej forme družstva naprieč celým Európskym spoločenstvom. Pri posudzovaní obsahu návrhu zákona o európskom družstve je potrebné vždy prihliadať na vzájomnú súvislosť medzi predkladaným návrhom zákona a vyššie citovaným nariadením, keďže len týmto spôsobom je možné získať úplnú predstavu o postavení európskeho družstva. Znenie návrhu zákona dopracované podľa pripomienok legislatívnej rady vlády prerokovala a schválila vláda na svojom zasadnutí 11. októbra a prijala k nemu uznesenie č. 858. Ďakujem za slovo.